L-istilla Portugiża, Cristiano Ronaldo, qed jikkunsidra li jitlaq lil Juventus biex jingħaqad ma' Barcelona. Għal ħafna din tista' tkun mossa sensazzjonali li tlaqqgħu mar-rivali ta' dejjem, Lionel Messi, li minn dejjem lagħab mal-Katalani. Fl-istess waqt il-club tiegħu Juventus qed jikkunsidraw dan kollu minħabba li jkunu qed jiffrankaw salarju ta' £28 miljun fis-sena li għall-Bianconeri qed jirriżulta wieħed għoli f'dan iż-żmien partikolari tas-sena. Saħansitra ġurnalist partikolari kien ikkwotat jgħid li l-Bianconeri jinsabu ħerqana biex isibu club prospettiv minħabba li s-salarju tiegħu qed jitqies bħala wieħed għoli ferm. Meta ssemmiet il-possibbiltá li jista' jingħaqad mal-Blaugrana, dan il-ġurnalist partikolari staqsa min jista' jaffordja salarju għoli bħal dak. Diversi kritiċi tal-football Taljan sostnew li player bħal Ronaldo jinħass sew f'team li bata ferm matul l-istaġun li għadda kemm fl-attakk kif ukoll fid-difiża fejn dehru ħafna diffikultajiet bl-ex-coach, Maurizio Sarri, li bħal donnu ma rnexxielux jagħti identitá lil dan it-team. Min-naħa l-oħra Cristiano Ronaldo spikka ferm maċ-champions Taljani meta skorja 65 goal u wettaq 18-il assist f'89 partita li lagħab magħhom. F'dawn l-aħħar sigħat qed tiċċirkola xniegħa oħra li fiha tgħid li l-aġent, Jorge Mendes, qed jiġi mħeġġeġ biex isib club għal Ronaldo u pront issemmew ukoll iċ-champions Franċiżi, Paris St Germain. Din tista' tkun possibbiltá mill-aqwa hekk kif it-team minn Pariġi kapaċi jilagħbu bi trio ta' attakkanti li jinkludu wkoll lil Neymar u Kylian Mbappe. Fil-fatt Ronaldo innifsu stqarr li xtaq li xi darba jkun jista' jilgħab ma' dawn iż-żewġ skorers prolifiċi. Ronaldo ġie akkwistat minn Juventus fis-sajf tas-sena 2018 wara numru ta' snin ma' Real Madrid. L-għan ta' Juventus kien li sa fl-aħħar jirnexxielhom jirbħu l-UEFA Champions League, objettiv li madankollu ħarbilhom f'dawn l-aħħar żewġ staġuni. Finalment il-mistoqsija ta' ħafna hi din: Lest li Ronaldo jistenna sena oħra forsi jrebbaħ dik l-imbierka tazza lill-Bianconeri jew inkella jingħaqad ma' club ieħor minħabba li s-salarju tiegħu huwa kkunsidrat wieħed ferm għoli? Iż-żmien jagħtina parir!